钦定古今图书集成/明伦汇编/氏族典/第227卷 > 杨爽
## 钦定古今图书集成/明伦汇编/氏族典/第227卷 > 杨爽

按《隋书卫昭王传》：“爽字师仁，小字明达，高祖异母弟
也。周世，以太祖军功，封同安郡公，为内史上士。高祖
执政，拜大将军、秦州总管。未之官，转授蒲州刺史，进
位柱国。及受禅，立为卫王。寻迁雍州牧，领左右将军，
俄迁右领军大将军。岁馀，进位上柱国，转凉州总管。
爽美风仪，有器局，治甚有声，以爽为行军元帅。遇沙”
钵略可汗于白道，接战，大破之，高祖大悦。六年，复为
元帅，出合州，突厥遁逃而返。明年，征为纳言，高祖甚
重之。未几，爽寝疾，上使巫者薛荣宗视之，云“众鬼为
厉。”爽令左右驱逐之。居数日，有鬼物来击荣宗，荣宗
走下阶而毙。其夜爽薨，时年二十五。赠太尉、冀州刺
史。